次韻和劉原甫紫微過予飲酒
作者：梅堯臣
朝代：宋

paragraphs: 所居汴水近，未有鼓吹蛙。
昨日春雨晴，車騎臨我家。
我家苦僻遠，庭下無泥沙。
爲撇甕面醅，爲煎鷹爪茶。
乳羹芼紫蒓，蜜果飣乾瓜。
與我相對飲，但恨諸友遐。
笑語雖同昔，放浪不少加。
忽觀壁間字，坐歎目昏花。
公壯尚若此，我老死豈賒。
門前賣桃李，呼買婀娜華。
東簷大槐樹，上有鳥雀譁。
恃舊無猜嫌，醉弁已傾斜。
將去還見規，禮數何檢差。
後從江韓來，褫带歡莫涯。